मैं बंगाल दोबारा जरूर जाऊंगा, अराजक सरकार का करूंगा डटकर मुकाबला: योगी आदित्यनाथ
सीएम योगी ने कहा कि बंगाल के अंदर आज जो कुछ भी चल रहा है उसे किसी भी स्थिति में स्वीकार नहीं किया जाना चाहिए.
Trending Photos
लखनऊ: पश्चिम बंगाल में हेलीकॉप्टर को उतरने की इजाजत नहीं मिलने के बाद मोबाइल फोन से जनसभा को संबोधित करने के बाद उत्तर प्रदेश के मुख्यमंत्री योगी आदित्यनाथ ने तृणमूल कांग्रेस के खिलाफ ट्वीट वार छेड़ दिया है. एक के बाद एक लगातार ट्वीट करके योगी ने ममता बनर्जी सरकार पर हमला बोला है.
सीएम योगी ने अपने ट्वीट में लिखा, ''मैं बंगाल दोबारा कार्यक्रमों में जरूर आऊंगा और आपके साथ इस अराजक, संविधान विरोधी सरकार का डटकर मुकाबला करने के लिए आपके साथ सड़कों पर इस लड़ाई को आगे बढ़ाऊंगा.''
उन्होंने आगे लिखा, ''पूरे देश को बंगाल की धरती पर गौरव की अनुभूति होती है लेकिन बंगाल के अंदर आज जो कुछ भी चल रहा है उसे किसी भी स्थिति में स्वीकार नहीं किया जाना चाहिए. मैं आप सभी कार्यकर्ताओं का आह्वान करुंगा कि आप लोकतांत्रिक तरीके से टीएमसी की गुंडागर्दी वाली सरकार का मुकाबला कीजिए.''
मुखर्जी इसी धरती से थे
सीएम ने ट्वीट में कहा कि हमारे जनसंघ के प्रथम संस्थापक अध्यक्ष डॉ. श्यामा प्रसाद मुखर्जी जी इसी धरती से थे और यही नहीं अभी हाल ही में हमारी भारत की सरकार ने बंगाल के पुत्र और देश के पूर्व राष्ट्रपति आदरणीय प्रणब मुखर्जी जी को भारत रत्न दिया है.''
वहीं, मोबाइल से जनसभा को संबोधित करते हुए योगी ने कहा, ''मैं भारतीय जनता पार्टी और उन सभी समर्थकों का अभिनंदन करता हूं जो हर विपरीत परिस्थिति का सामना करते हुए इस अराजक, लोकतंत्र विरोधी, संविधान विरोधी सरकार का डटकर मुकाबला करके इस अभियान को आगे बढ़ा रहे हैं.''
योगी का हेलीकॉप्टर रोकने वाली ममता अपनी हार नहीं रोक पाएंगी
बीजेपी की उत्तर प्रदेश इकाई के अध्यक्ष महेन्द्र नाथ पाण्डेय ने प्रदेश के मुख्यमंत्री योगी आदित्यनाथ के हेलीकॉप्टर को उतरने की इजाजत नहीं देने पर रविवार को दावा किया कि पश्चिम बंगाल की मुख्यमंत्री ममता बनर्जी अपनी ओर तेजी से बढ़ रही हार को नहीं रोक पाएंगी.
पाण्डेय ने कहा कि बंगाल में माकपा की तुष्टीकरण और दमनकारी राजनीति का जिस तरह से अंत हुआ था, ठीक उसी तरह ममता बनर्जी के राजनीतिक किले के ढहने का समय आ चुका है. उन्होंने कहा कि ममता को लोकसभा चुनाव में अपनी करारी शिकस्त की आवाज सुनाई देने लगी है, जिससे वह लोकतांत्रिक मूल्यों की हत्या करके तानाशाही का व्यवहार कर रही है.
पांडेय ने कहा कि ममता ने पहले तो भाजपा के राष्ट्रीय अध्यक्ष अमित शाह को रोकने का प्रयास किया और अब बालुरघाट में रैली को सम्बोधित करने जा रहे मुख्यमंत्री योगी आदित्यनाथ के हेलीकॉप्टर को उतरने देने से रोका गया है. पाण्डेय ने आरोप लगाया कि ममता की सरकार में बहुसंख्यक हिन्दुओं का दमन हो रहा है.
More Stories